Reynir Tómas Geirsson , prófessor , sendi nýlega bréf í pósti með stuttri hugleiðingu um enska orðið og alþjóðlega hugtakið medicine . Hann sagði meðal annars að innan þeirrar greinar , sem medicine nefnist á ensku og læknisfræði á íslensku , vinni margir sem ekki eru læknar og hafa aðra grunnmenntun , en eigi engu að síður fullt erindi og tilvistarrétt á þeim vettvangi . Reynir spurði hvort til væri - eða til mætti búa - íslenskt orð sem hefði jafn víðtæka merkingu og alþjóðlega heitið medicine . Með því á Reynir væntanlega við að það íslenska heiti verði yfirheiti eða samheiti fyrir þær fræðigreinar sem tengjast meðferð sjúkdóma og umönnun sjúkra . Í fljótu bragði er undirrituðum ekki kunnugt um slíkt orð . Íðorðasafn lækna tilgreinir íslensku þýðingarnar : 1. lyf , meðal . 2. læknisfræði . 3. lyflæknisfræði . Læknisfræðiorðabók Dorlands tekur í sama streng : 1. sérhvert lyf eða lækningaúrræði . 2. listin og fræðin sem fást við greiningu og meðferð sjúkdóma og viðhald heilsu . 3. meðferð sjúkdóma með öðrum hætti en skurðaðgerðum . Stutt innrás í orðsifjafræðina leiddi í ljós latnesku sögnina medeor , að græða , lækna , létta , lagfæra , ráða bót á , endurbyggja . Af henni eru talin dregin nafnorðin medicus , læknir , og medicina , læknislist , læknislyf . Finna má einnig nafnorðið medicamentum , meðal , lyf , lækningaúrræði . Athyglisverð er þessi merkingarþróun frá hinu ósértæka , að græða , yfir í hið sértæka , að lækna . Reynir gefur í skyn að merkingarþróun hafi síðan einnig orðið í heitinu medicine , frá því að ná eingöngu yfir fræði læknanna yfir í það að ná einnig yfir fræði annarra starfsgreina sem sjúkdómum og lækningum tengjast . Til að gera langa sögu stutta má benda á að þær stofnanir sem taka á móti sjúkum eru nú oft nefndar heilbrigðisstofnanir og að þær stéttir , sem þar starfa , eru á sama hátt gjarnan nefndar heilbrigðisstéttir . Undirritaður leggur því til að samheiti Reynis verði fleirtöluorðið heilbrigðisfræði ( þau heilbrigðisfræðin ) . Bandaríska heitið Health Sciences Center yrði þá á íslensku miðstöð heilbrigðisfræða . Stefán Steinsson , geðlæknir á Akureyri , sendi tölvupóst og spurði hvort nota mætti nýyrðið ankenni sem íslenskt heiti á því sem nefnist prodrome á ensku . Stefán tilgreindi meðal annars íslenska orðið annes sem dæmi um forskeytið an - , en -kenni er til dæmis síðari hluti orðsins einkenni . Því er til að svara að Orðsifjabókin telur að orðið annes hafi upphaflega verið myndað með forskeytinu and - og nafnorðinu nes . And - merkir gegn eða á móti og undirritaður tók því lítið undir tillögu Stefáns . Nafnorðið prodromus finnst í latínu og er komið af nær samhljóðandi grísku orði prodromos . Það er notað um þann sem fer á undan , undanfara . Íðorðasafn lækna birtir í samræmi við þetta heitið undanfaraeinkenni um enska heitið prodrome . Læknisfræðiorðabækur lýsa því að um sé að ræða einkenni sem er fyrirboði tiltekins sjúkdóms eða kemur í ljós áður en hann hefur að öðru leyti gefið sig til kynna . Undanfaraeinkenni lýsir því mjög vel , en orðið er langt og nokkuð stirðlegt og því vildi Stefán bæta um betur . Undirritaður svaraði að bragði og vildi byggja á þeirri hugmynd Ensk-íslenskrar orðabókar Arnar og Örlygs að grísk-latneska forskeytið pro - sé þýtt með íslensku forskeytunum : fyrir - eða for - . Þannig varð til nýyrðið foreinkenni sem stytta má í forkenni . Stefán tók tillögunni nokkuð vel . Skoðanir annarra væru vel þegnar . Rétt er svo að vekja athygli á ýmsum samsetningum þar sem lýsingarorðið prodromal er notað með nafnorði , til dæmis prodromal period , prodromal sign og prodromal stage . Íðorðasafn lækna notar heitið fyrirboðastig um þá síðast töldu , en hinar finnast ekki í safninu . Í samræmi við tillögu undirritaðs mætti nú tala um forkennatíma og forkennastig , þegar vísað er til þess tíma og þess stigs sjúkdóms sem forkenni ( ft. prodromata ) eru til staðar . Forkennateikn gengur sennilega ekki um prodromal sign , en vera má að heitið forteikn sé nothæft . Með þessum hugleiðingum er undirritaður ekki að leggjast gegn heitunum fyrirboðatími , fyrirboðateikn og fyrirboðastig , heldur aðeins að taka þátt í tilraun Stefáns til að finna ný og styttri heiti . Íðorðasafnið birtir orðið teikn til þýðingar á því sem sign nefnist á ensku . Orðsifjabókin segir að nafnorðið teikn sé merki , tákn eða fyrirboði og að uppruna og merkingu sama orð og tákn . Íðorðasafnið útskýrir sign þannig : Hlutlægur vottur eða líkamlegt merki sjúkdóms sem aðrir en sjúklingurinn geta gengið úr skugga um að er til staðar . Þess má um leið geta að heitið symptom , einkenni sjúkdóms , hefur löngum verið formlega skilgreint sem það huglæga sjúkdómseinkenni sem sjúklingurinn sjálfur verður var við og leiðir til þess að hann kvartar . Læknisfræðiorðabók Dorlands lýsir þannig : sérhvert huglægt merki um sjúkdóm eða ástand sjúklings , þ.e. það merki sem sjúklingurinn sjálfur skynjar . Á námsárum undirritaðs í læknadeild lögðu sumir kennaranna ríka áherslu á að rugla ekki saman einkennum og teiknum .